32001D0421
L 151/34
JURNALUL OFÍCIAL AL UNIUNII EUROPENE
DECIZIA CONSILIULUI
din 28 mai 2001
privind încheierea, în numele Comunității Europene, a unui schimb de scrisori care consemnează înțelegerea privind aderarea Republicii Coreea la înțelegerea privind principiile de cooperare internațională în activitățile de cercetare și de dezvoltare în domeniul sistemelor de fabricație inteligente, între Comunitatea Europeană și Statele Unite ale Americii, Japonia, Australia, Canada și țările membre ale AELS, Norvegia și Elveția
(2001/421/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 170, coroborat cu articolul 300 alineatul (2) primul paragraf prima teză, și articolul 300 alineatul (3) primul paragraf,
având în vedere propunerea Comisiei,
având în vedere avizul Parlamentului European (1),
întrucât:
(1)
Cooperarea internațională în domeniul sistemelor de fabricație inteligente va întări baza științifică și tehnologică a Comunității în industrie și va contribui la competitivitatea industriei comunitare.
(2)
Între Comunitatea Europeană și Statele Unite ale Americii, Japonia, Australia, Canada, Norvegia și Elveția (2) a fost încheiat un schimb de scrisori care consemnează înțelegerea privind principiile de cooperare internațională în activitățile de cercetare și de dezvoltare în domeniul sistemelor de fabricație inteligente, așa cum prevăd termenii de referință ai programului IMS, incluși în anexă.
(3)
Termenii de referință ai programului IMS conțin la capitolul IX prevederi privind admiterea noilor participanți.
(4)
Republica Coreea și-a depus candidatura pentru a participa la programul IMS, în conformitate cu capitolul IX din termenii de referință ai programului IMS.
(5)
Republica Coreea a respectat termenii de referință ai programului IMS, contribuțiile Republicii Coreea în cadrul programului IMS au permis stabilirea unui profil de participare pozitiv pentru regiune și, la data de 12 noiembrie 1999, Comitetul internațional de coordonare al IMS a recomandat ca Republica Coreea să fie reprezentată în cadrul său,
ADOPTĂ PREZENTA DECIZIE:
Articolul 1
Se aprobă, în numele Comunității Europene, schimbul de scrisori care consemnează înțelegerea privind aderarea Republicii Coreea la înțelegerea privind principiile de cooperare internațională în activitățile de cercetare și de dezvoltare în domeniul sistemelor de fabricație inteligente (IMS) între Comunitatea Europeană și Statele Unite ale Americii, Japonia, Australia, Canada, Norvegia și Elveția.
Textul schimbului de scrisori se atașează la prezenta decizie.
Articolul 2
Președintele Consiliului este autorizat să numească persoana împuternicită sau persoanele împuternicite să semneze schimbul de scrisori prin care Comunitatea își asumă obligații.
Adoptată la Bruxelles, 28 mai 2001.